Verdidialogen i PØA 06/07

Åpenhet - Kompetanse - Engasjement -  Respekt

Referat fra gruppeledermøtet 28.08.06.

Til stede: Geir, Marit, Baard, Mona, Reidun, Astrid, Elida, Gunhild, Håvard, Sissel H og Hilde (UVETT)

Tema på møtet var følgende:

Seminarrapport, mål, mandat og prosjektbeskrivelse

Det ble gitt anledning til å kommentere seminarrapporten fra samlingen på Sommerøya i april og mål, mandat og prosjektbeskrivelse for verdidialogen. Det var ingen kommentarer til dokumentene.

Nettsider og DL

Prosjektleder orienterte om at alle skriftlige dokumenter i prosjektet skal legges ut på åpne nettsider under PØA og at det opprettes egen sak i DL for prosjektet.

Ny aktivitetsplan

Tidsrammen som er beskrevet i tidligere aktivitetsplan vil bli forlenget. Prosjektleder og Styreleder skal fastsette dato for fellesmøter (avdelingsmøter) og presentasjon av gruppeoppgaver og sende ut ny aktivitetsplan så snart som mulig.

Gruppeledere

I erfaringsutvekslingen på samlingen på Sommerøya ble det gitt tilbakemelding om at lederfunksjonen var svært nødvendig for gjennomføringen av gruppearbeidet og en nyttig erfaring for flere å tilegne seg. Det blir derfor anbefalt at gruppelederfunksjonen går på omgang. Rollen som gruppeleder ble også diskutert. Skal en gruppeleder være mer enn en administrator? Praktiske oppgaver som hvem som skal stå for innkalling til møter er mulig å bli enig om fra møtet til møte, men skal gruppelederen også være en inspirator og motivator? Hvordan kan ledere være en motivator? Har gruppelederen større ansvar for å få arbeidet i gang enn andre gruppemedlemmer? Dette kan være nyttige spørsmål å diskutere å søke avklart i starten av gruppearbeidet. De gruppene som får problemer med å bytte/stadfeste ny leder kan kontakte prosjektleder. Prosjektleder og styreleder kan delta på gruppemøte for å bidra til å avklare situasjonen.

Referansegruppen

Etter forespørsel orienterte prosjektleder om at utvelgelsen av gruppeledere som medlemmer i referansegruppen baserte seg på seksjonstilhørighet. På bakgrunn av ønske fra styringsgruppa skulle være minimum en fra hver seksjon. I tillegg ble to personer spurt spesielt, uavhengig av seksjonstilhørighet. Marit Fagerheim på bakgrunn av lang tilhørighet i seksjonen og kompetanse på prosesser og samtalemetodikk. Lillian Abelsen fordi hun er ganske nytilsatt og kan se oss med friske øyne. Hun har også utdanning som statsviter og bidrar med kompetanse på det området.

 Dersom man bytter gruppeleder, må man ikke også bli medlem i referansegruppen (det er opp til gruppene å bestemme dette selv,  men det er ønskelig med en representant fra hver seksjon i referansegruppen). For noen gruppeledere er det en fordel å også være i referansegruppen, for andre oppleves det som en ekstrabelastning. De som ønsker å være med i referansegruppen og/eller de som vet noen som har lyst og burde være representert her, må ikke nøle med å ta kontakt med prosjektleder.

Informasjonsflyt

Det ble enighet om at alle dokumenter (gruppeoppgaver, referater osv) skal sendes direkte fra prosjektleder til alle på avdelingen. Det vil si at ingen skriftlige dokumenter skal formidles via gruppeledere til gruppemedlemmene.

Gruppeoppgaven

På bakgrunn av konkretiseringen av verdiene i ulike situasjoner fra rapporten etter samlingen på Sommerøya, skal gruppen lagen en fortelling/historie/ beskrivelse av en situasjon i arbeidshverdagen hvor verdiene praktiseres slik vi ønsker det, og slik vi ikke ønsker det. 

Beskrivelse av uønskede situasjoner kan være utfordrende. Det krever mot og ærlighet, i tillegg til en fin balanse for ikke å krenke noen. Det er mulig å diskutere vanskelige ting på generelt grunnlag. Dersom det blir gjort forsøk på beskrivelse av uønskede situasjoner, og det utvikler seg i problematisk retning, kan man holde seg til de positive beskrivelsene. Det vil likevel bli situasjoner som kan diskuteres når oppgaven presenters på fellesmøte (avdelingsmøtet).  Det skriftlige materialet i forbindelse med fremlegget, samles inn av prosjektleder på fellesmøte. Tidsfristen for gruppeoppgaven vil fremgå når den nye aktivitetsplanen foreligger.

Lykke til med arbeidet!

Tromsø, 01.09.06

Sissel Hemmingsen

referent

